Feb 05,2016
ఆటో ఎక్స్‌పో అద‌ర‌హో..
న్యూఢిల్లీ : గ్రేటర్‌ నోయిడాలో నిర్వహిస్తున్న 'ఆటో ఎక్స్‌పో-2016' రెండో రోజూ అనేక కొత్త మోడళ్ల ఆవిష్కరణకు వేదికగా నిలిచింది. గురువారం కేంద్ర మంత్రులు నితిన్‌ గడ్కరి, అనంత గీతేలు ముఖ్య అతిథులుగా హాజరై కార్యక్రమాన్ని అధికారికంగా ప్రారంభించారు. మహీంద్రా అండ్‌ మహీంద్రా, మారుతీ సుజుకి, స్కానియా, జేబీఎం, ఫియెట్‌, రెనో , నిస్సాన్‌, ఫోక్స్‌వ్యాగన్‌ తదితర ఆటోమొబైల్‌ కంపెనీలు తమ నూతన వాహన శ్రేణులతో చూపరులను కట్టిపడేశాయి. కేంద్రం ఆటో పరిశ్రమకు అండగా ఉంటుందని ఈ సందర్బంగా భారీ పరిశ్రమల శాఖ మంత్రి అనంత్‌ గీతే హామీ ఇచ్చారు. ఇదే సమయంలో పర్యావరణానికి అధికంగా హాని కలిగించని విద్యుత్తు, హైబ్రిడ్‌ వాహనాల తయారీపై ఎక్కువ దృష్టి కేంద్రీకరించాలని సూచించారు. జలరవాణాకు అనువైన వాహనాల తయారీకి భారత ఆటోమొబైల్‌ పరిశ్రమ కషి చేయాలని కేంద్ర రవాణశాఖ మంత్రి నితిన్‌ గడ్కరి సూచించారు. కొత్త సాంకేతికతపై దృష్టి కేంద్రీకరించాలని పేర్కొన్నారు. దేశీయ, అంతర్జాతీయ ఆటోమొబైల్‌ కంపెనీలు రెండో రోజూ పలు నూతన మోడళ్లను ఆవిష్కరించాయి. నేడు భారతీయ ఆటో దిగ్గజం మహీంద్రా కార్ల విభాగంలో మూడు కొత్త వాహనాల్ని ఆటో ఎక్స్‌పోకు పరిచయం చేసింది. వీటిలో ఈ2వో, ఎక్స్‌యూవీ ది ఏరో, శాంగ్‌యంగ్‌కు చెందిన టివోలి వాహనాన్ని ఆవిష్కరించారు. వాణిజ్య వాహనాల విభాగంలో 'ది బ్లేజ్‌' పేరుతో కొత్త ట్రక్కును ఆవిష్కరించింది. ఫియట్‌ కొత్తగా మూడు మోడళ్లను ఆవిష్కరించింది. వీటిల్లో పుంటో ప్యూర్‌, ది ఫియట్‌ లైన్‌, అర్బన్‌ క్రాస్‌ వంటి మోడళ్లుఉన్నాయి.
మీ స్నేహితులకు రికమెండ్ చెయ్యండి